SAEIMAS AIZSARDZĪBAS, IEKŠLIETU UN KORUPCIJAS

NOVĒRŠANAS KOMISIJAS SĒDES

PROTOKOLS Nr. 307

**2022. gada 8. jūnijā plkst. 10.00**

Daļēji attālināta sēde videokonferences formātā

Sēdē piedalās:

*komisijas locekļi:*

**Juris Rancāns – komisijas priekšsēdētājs**

**Edvīns Šnore – komisijas sekretārs**

**Ainārs Bašķis**

**Raimonds Bergmanis**

**Ainars Latkovskis**

**Māris Možvillo**

**Mārtiņš Šteins – Iekšlietu ministrijas parlamentārais sekretārs**

**Zenta Tretjaka**

**Atis Zakatistovs – Finanšu ministrijas parlamentārais sekretārs**

*Uzaicinātās personas:*

* Valsts kancelejas direktors **Jānis Citskovskis**
* Finanšu izlūkošanas dienesta priekšnieka amata kandidāte **Ilze Znotiņa**
* Aizsardzības ministrijas valsts sekretārs **Jānis Garisons**
* Aizsardzības ministrijas pārstāvji
* Ārlietu ministrijas parlamentārā sekretāre **Zanda Kalniņa-Lukaševica**
* Ārlietu ministrijas Drošības politikas departamenta Eiroatlantiskās drošības nodaļas vadītāja **Anda Mende**

**Saeimas Juridiskā biroja vecākā juridiskā padomniece Līvija Millere**

**Aizsardzības, iekšlietu un korupcijas novēršanas komisijas vecākā konsultante Ieva Barvika, konsultanti Egita Kalniņa, Inese Silabriede un Māris Veinalds**

**Sēdi vada:** komisijaspriekšsēdētājs J.Rancāns

**Sēdi protokolē:** konsultanteI.Silabriede

**Sēdes veids:** atklāta

*Izskatāmie dokumenti:*

1. *Ministru kabineta 31.05.2022. vēstule Nr. 22-TA-1636 “Par Saeimas lēmumprojekta nosūtīšanu”;*
2. *Aizsardzības ministrijas 03.06.2022. vēstule Nr. MV-N/1140 “Par grozījumu veikšanu Nacionālo bruņoto spēku likumā un Nacionālās drošības likumā.*

Darba kārtība:

1. Saeimas lēmuma projekts par Finanšu izlūkošanas dienesta priekšnieka iecelšanu amatā.

**2. Iespējamie grozījumi Nacionālās drošības likumā un Nacionālo bruņoto spēku likumā kā komisijas iniciatīva Saeimas kārtības ruļļa 79. panta kārtībā.**

J.Rancāns atklāj komisijas sēdi, konstatē tiešsaistē esošos komisijas locekļus; informē par izskatāmo sēdes darba kārtību.

1. Saeimas lēmuma projekts par Finanšu izlūkošanas dienesta priekšnieka iecelšanu amatā.

J.Rancāns dod vārdu Valsts kancelejas direktoram.

J.Citskovskis sniedz komisijai informāciju par konkursu uz Finanšu izlūkošanas dienesta (turpmāk – FID) priekšnieka amatu, tā hronoloģisko norisi pa trim kārtām, kandidātu atlasi un izvērtēšanas pamatojumu. Konkurss uz amatu notika atbilstoši likumiem un Ministru kabineta (turpmāk – MK) noteikumiem.

Konkurss tika izsludināts 17. februārī, tajā pieteicās 8 kandidāti, bet uz otro kārt tika virzīti 7, uz trešo kārtu – 4. Kandidātu izvērtējumā tika ņemts vērā redzējums par nozares aktualitātēm, spēja izvērtēt situāciju un pieņemt lēmumu. Tika vērtētas arī kandidātu prioritātes un kompetences.

Atzīmē, ka I.Znotiņa konkursā saņēma komisijas visaugstāko novērtējumu.

J.Rancāns dod vārdu I.Znotiņai.

I.Znotiņa pamato iemeslus savai dalībai konkursā, akcentē nepieciešamību FID turpināt iesāktos darbus, atsaucas uz 2018. gadā izvirzītajām dienesta prioritātēm un tā laika situāciju, kā arī četros gados nozarē paveikto. Akcentē veiksmīgo reformu procesu, *Moneyval* rekomendāciju izpildi un valsts izvairīšanos no iekļūšanas finanšu pelēkajā zonā. Uzsver nacionālās drošības stiprināšanas aspektu. Kā iesākto ambiciozo ieceru izpildi kavējošus apstākļus atzīmē Covid-19 situāciju un šābrīža karadarbību Ukrainā.

Uzsver būtiskos momentus FID darbam turpmākajā periodā:

* nepieciešamība panākt, lai visi finanšu izlūkošanā iesaistītie ķēdes posmi strādātu vienlīdz efektīvi;
* FID autonomijas stiprināšana;
* FID kapacitātes efektivizēšana;
* nepieciešamība prioritarizēt darbu ar otrā riska profila lietām, vairāk jāstrādā ar korupcijas, kontrabandas un cilvēku tirdzniecības lietām.

Kā būtisku sasniegumu I.Znotiņa atzīmē 30. martā Rīgā ar Eiropas Komisijas un Latvijas valdības atbalstu atklāto AML (Anti Money Laundering) inovāciju centru, kam nākotnē jākļūst par Baltijas jūras valstu sadarbības centru. Uzsver, ka Latvija ir labi strādājusi tieši stratēģiskās analīzes jomā. Uzsver starptautiskās sadarbības panākumus, kā rezultātā jūlijā Latvijā notiks *Egmont* kārtējā plenārsēde, uz kuru pieteikušies ~ 400 dalībnieki.

Z.Tretjaka pateicas I.Znotiņai par darbu. Vēlas precizēt I.Znotiņas kā bijušās FID priekšnieces šābrīža statusu, jo amata termiņš beidzās maijā.

I.Znotiņa paskaidro, ka šobrīd oficiāli viņa ir bezdarbniece, bet FID priekšnieka p.i. ir T.Platacis.

M.Možvillo izsaka savu viedokli par Latvijas finanšu institūciju jautājumiem, resp., kontu uzturēšanas cenu pieaugumu politiski nozīmīgām personām (turpmāk – PNP). Atsaucas uz personīgo piemēru.

I.Znotiņa paskaidro, ka FID nav saistīts ar banku uzraudzību un šādu noteikumu definēšanu; FID šajā jomā ir konkrēti un specifiski uzdevumi. Iesaka sūdzēties FKTK par bankām, kuras nekorekti atsaucas uz FID. Atzīmē, ka PNP ir padziļināta riska personas atbilstoši starptautiskiem standartiem, un PNP izpēte bankām prasa papildu resursus.

M.Možvillo interesējas par darbībām ar sankciju rezultātā valstij iegūtajiem līdzekļiem, to izmantošanu valsts labumam. Interesējas arī par FID rīcību situācijās, kad lēmums par līdzekļu arestu ir izrādījies nepareizs, institūciju atbildību tādā gadījumā.

I.Znotiņa komentē sankciju jautājumu, arī sankciju apiešanas gadījumus; uzsver, ka FID loma šajā procesā ir neliela. FID vairāk darbojas kā koordinējošais centrs, nodrošina informācijas apmaiņu. Atzīmē sadarbību ar Valsts drošības dienestu kriminālprocesa ierosināšanā.

Jautājumā par arestētajiem līdzekļiem I.Znotiņa paskaidro, kā notiek šādi procesi, informē par likumā noteiktajiem iesaldēšanas un arestēšanas termiņiem, kā arī par tiesībām personām FID lēmumus apstrīdēt tiesā. Akcentē, ka pārskatāmajā laika periodā tiesa ne reizi nav atcēlusi FID lēmumu. Uzskata, ka ir jāatrod veids, kā sabalansēt cilvēktiesības un arestētos līdzekļus izmantot Ukrainas attīstībai. Atzīmē, ka Latvija sankciju jomā ir paraugs citām valstīm.

M.Šteins aicina I.Znotiņu plašāk komentēt AML inovāciju centra izveidi un šī centra nozīmi nozares kontekstā, arī starptautiski.

I.Znotiņa informē, ka AML inovāciju centra idejas autors ir FID. No EK tika saņemts finansējums 1,6 milj. euro apmērā finanšu atveseļošanās pasākumiem. Centra pirmsākumi meklējami 2019. gadā, kad vasarā sanāca kopā 25 valstis un diskutēja par profesionālas AML izmantošanas iespējām, stratēģisko analīzi, valstu naudas plūsmas problēmām, čaulas kompāniju izveidi u.c. Tika runāts par stratēģiskiem jautājumiem. Covid-19 periods patraucēja projekta virzībai, bet valstis turpināja darboties attālināti. AML inovāciju centra priekšrocības:

- iespēja valstīm drošā veidā apmainīties ar finanšu informāciju;

- veidot kopīgu datu saplūdes centru, kurā apvienotas visas datubāzes un reģistri;

- veidot operacionālo centru, kurā sadarbotos dažādu tiesībsargājošo iestāžu pārstāvji, arī FID;

- stratēģiskā analīze;

- vienotas prasības visām valstīm finanšu izmeklēšanā;

- pētījumi par nozīmīgām jomām, aktualitātēm.

J.Rancāns pateicas I.Znotiņai par sniegto informāciju, aicina komisiju nobalsot par sagatavoto lēmuma projektu.

*Notiek balsojums: par – 8 (J.Rancāns, E.Šnore, A.Bašķis, R.Bergmanis, A.Latkovskis, M.Možvillo, M.Šteins, A.Zakatistovs); pret – 0; atturas – 1 (Z.Tretjaka; atturas tāpēc, ka jautājums pagaidām nav apspriests frakcijā). Lēmuma projekts par I.Znotiņas iecelšanu FID priekšnieka amatā komisijā ir atbalstīts.*

J.Rancāns aicina noteikt referentu par šo jautājumu.

*Komisija vienojas par M.Šteina kandidatūru.*

**LĒMUMS:**

- atbalstīt komisijas sagatavoto lēmuma projektu “Par Ilzes Znotiņas iecelšanu Finanšu izlūkošanas dienesta priekšnieka amatā” un virzīt to izskatīšanai Saeimā;

- lūgt Saeimas Prezidiju iekļaut izskatāmo lēmuma projektu Saeimas 9. jūnija sēdē;

**-** noteikt deputātu M.Šteinu par ziņotāju Saeimas sēdē par šo lēmuma projektu.

**2. Iespējamie grozījumi Nacionālās drošības likumā un Nacionālo bruņoto spēku likumā kā komisijas iniciatīva Saeimas kārtības ruļļa 79. panta kārtībā.**

J.Rancāns informē komisiju par Aizsardzības ministrijas (turpmāk – AM) likumdošanas iniciatīvām, dod vārdu AM pārstāvjiem.

J.Garisons komentē esošos drošības situācijas izaicinājumus un nepieciešamības. Atsaucas uz situāciju Ukrainā; atzīmē, ka esošais likumdošanas rāmis nenodrošina iespējamos risinājumus, tādēļ ir nepieciešams laicīgi tam sagatavoties. Atzīmē arī, ka kopš februāra kiberuzbrukumi ir kļuvuši ļoti intensīvi.

Sagatavoto grozījumu mērķis ir Nacionālo bruņoto spēku likumā precizēt to pasākumu uzskaitījumu, kurus īsteno bruņotie spēki, pildot tiem likumā noteiktos uzdevumus. Līdzšinējais pasākumu kopums tiek papildināts ar aktīvās kiberaizsardzības operācijām, ņemot vērā strauji pieaugušo apdraudējumu situāciju skaitu tieši kibervidē. Vienlaikus ar sagatavotajiem grozījumiem tiek noteikta lēmumu pieņemšanas kārtība gan aktīvās kiberaizsardzības operāciju veikšanai, gan speciālo operāciju veikšanai ārvalstīs. Attiecīgi - grozījumi tiek rosināti gan Nacionālo bruņoto spēku likumā, gan Nacionālās drošības likumā.

Likumprojektos ietvertais regulējums ļauj šādas operācijas veikt ļoti ātri un bez liekas informācijas noplūdes. Paredzēts šīs sensitīvās operācijas veikt ar aizsardzības ministra lēmumu, pēc tam informējot Nacionālās drošības padomi (turpmāk – NDP).

Ņemot vērā nepieciešamību nodrošināt minēto operāciju īstenošanu jau šobrīd, grozījumus minētajos likumos būtu nepieciešams pieņemt pēc iespējas ātrāk.

J.Rancāns vēlas noskaidrot Ārlietu ministrijas (turpmāk – ĀM) viedokli.

A.Mende ĀM vārdā iebilst pret vienpersonisku aizsardzības ministra lēmumu šādos gadījumos. ĀM ir jābūt informētai par mūsu NBS dalību militārās operācijās ārvalstīs, tas ir jāzina pirms.

Z.Kalniņa-Lukaševiča uzskata, ka pirms NBS dalības specoperācijās ārvalstīs nepieciešams MK saskaņojums, vai vismaz saskaņojums ar ārlietu ministru un Ministru prezidentu. Iesaka komisijai iesniegt Saeimā pilnveidotu likumprojektu, kur būtu ietverta šāda saskaņojuma nepieciešamība.

J.Rancāns aicina J.Garisonu komentēt ĀM ieteikumu.

J.Garisons piekrīt Z.Kalniņas-Lukaševičas ieteikumam par specoperācijām, bet iebilst šādam saskaņojumam attiecībā uz kiberoperācijām.

Z.Kalniņa-Lukaševiča uzskata, ka jautājumā par kiberoperācijā vēl ir nepieciešama saruna starp ĀM un AM pārstāvjiem, bet to var arī nedaudz atlikt.

J.Garisons uzver abu likumprojektu steidzamību. Atzīmē, ka precizējumus par kiberoperācijām varēs iesniegt uz 2. lasījumu.

*Z.Kalniņa-Lukaševiča un J.Garisons diskutē par izskatāmā regulējuma detaļām; tiek apspriesta iespēja nodrošināt ātra lēmuma pieņemšanu, vienlaikus nodrošinot tam nepieciešamo likumīgo saskaņojumu.*

J.Rancāns dod vārdu Saeimas Juridiskā biroja (turpmāk – JB) pārstāvjiem.

L.Millere atzīmē, ka JB piekrīt ĀM pārstāvju izteiktajām bažām par vienpersoniska lēmuma pieņemšanas riskiem, norāda uz starptautisko tiesību regulējumu, kurš mums ir jāievēro. Ja lēmuma pieņemšana nav vienpersoniska, tad JB atbalsta izskatīto variantu par lēmuma pieņemšanas saskaņošanu, arī NDP laicīgu informēšanu par gatavoto pasākumu.

*Komisija izveido jaunas likumprojektu redakcijas, kuras konceptuāli atbalsta ĀM, AM un JB.*

E.Šnore izsaka savu viedokli par kiberoperāciju saskaņošanu, aicina šo jautājumu nošķirt. Uzsver nepieciešamību ātri rīkoties. Interesējas, kā līdz šim ir notikusi cīņa pret kiberuzbrukumiem. Lūdz minēt iespējamos specoperāciju piemērus un iespējamajās konsekvences.

J.Garisons informē, ka līdz Ukrainas notikumiem šāda precedenta nav bijis. Iespējamā situācija varētu būt, piem., vēstniecības evakuācija kara apstākļos.

Uzsver nepieciešamību likumā nostiprināt konkrētas normas.

L.Millere informē, ka vēstniecību evakuāciju var veikt saskaņā ar jau esošām citu likumu normām.

J.Garisons atzīmē, ka tas ir sašaurināts tvērums, kas neļautu rīkoties jaunos apstākļos. Informē, ka Ukrainas teritorijā, sākoties karam, atradās arī mūsu militārie instruktori.

M.Možvillo interesējas par drošiem saziņas kanāliem kritisko ministru līmenī.

J.Garisons uzskata, ka esošais projekts ir pietiekams kompromiss, kas nepieciešamības situācijā ļauj operatīvi rīkoties.

Z.Kalniņa-Lukaševiča uzsver, ka šobrīd starp premjeru, ārlietu ministru un aizsardzības ministru pastāv superātri un superdroši saziņas kanāli, lai varētu pieņemt koplēmumu.

J.Rancāns aicina komisiju konceptuāli atbalstīt šobrīd komisijā izstrādātās likumprojektu redakcijas, bet uz 2.lasījumu tās pilnveidot. Aicina likumprojektus iekļaut Saeimas 9. jūnija sēdes darba kārtībā.

L.Millere atgādina, ka nepieciešams noteikt likuma spēkā stāšanās laiku, iesaka nākamo dienu pēc izsludināšanas.

J.Rancāns aicina nobalsot par likumprojekta “Grozījums Nacionālās drošības likumā” redakciju kā komisijas likumprojektu, tā iesniegšanu Saeimā un konceptuālu atbalstu likumprojektam 1. lasījumā.

*Notiek balsojums: par – 9 (J.Rancāns, E.Šnore, A.Bašķis, R.Bergmanis, A.Latkovskis, M.Možvillo, M.Šteins, Z.Tretjaka, A.Zakatistovs); pret – 0; atturas – 0. Likumprojekts vienbalsīgi atbalstīts.*

*R.Bergmanis tehnisku iemeslu dēļ balsojumā tieši nepiedalās, bet sēdes čatā pauž atbalstu abiem likumprojektiem un to steidzamībai.*

*R.Bergmanis arī piesakās par ziņotāju Saeimas sēdē abiem likumprojektiem.*

J.Rancāns aicina nobalsot par likumprojekta steidzamību.

*Notiek balsojums: par – 9 (J.Rancāns, E.Šnore, A.Bašķis, R.Bergmanis, A.Latkovskis, M.Možvillo, M.Šteins, Z.Tretjaka, A.Zakatistovs); pret – 0; atturas – 0. Likumprojekta steidzamība vienbalsīgi atbalstīta.*

J.Rancāns aicina atbalstīt R.Bergmaņa kandidatūru ziņošanai par likumprojektu.

*Komisijas deputātiem nav iebildumu.*

J.Rancāns aicina noteikt priekšlikumu iesniegšanas termiņu otrajam lasījumam.

*Komisija vienojas par priekšlikumu iesniegšanas termiņu – 13. jūnijs plkst. 14.00.*

**LĒMUMS:**

- atbalstīt komisijas sagatavoto likumprojektu “Grozījums Nacionālās drošības likumā” un virzīt to izskatīšanai Saeimā;

- lūgt iekļaut likumprojekta izskatīšanu Saeimas 9. jūnija sēdes darba kārtībā;

- lūgt Saeimu noteikt likumprojektam steidzamības statusu;

**-** lūgt Saeimu izskatīt likumprojektu pirmajā lasījumā bez atkārtotas izskatīšanas komisijā;

**-** noteikt priekšlikumu iesniegšanas termiņu 2. lasījumam – 13. jūnijs plkst. 14.00;

**-** noteikt deputātu R.Bergmani par ziņotāju Saeimas sēdē par šo likumprojektu.

J.Rancāns aicina nobalsot par likumprojekta “Grozījumi Nacionālo bruņoto spēku likumā” redakciju kā komisijas likumprojektu, tā iesniegšanu Saeimā un konceptuālu atbalstu likumprojektam 1. lasījumā.

*Notiek balsojums: par – 9 (J.Rancāns, E.Šnore, A.Bašķis, R.Bergmanis, A.Latkovskis, M.Možvillo, M.Šteins, Z.Tretjaka, A.Zakatistovs); pret – 0; atturas – 0. Likumprojekts vienbalsīgi atbalstīts.*

J.Rancāns aicina nobalsot par likumprojekta steidzamību.

*Notiek balsojums: par – 9 (J.Rancāns, E.Šnore, A.Bašķis, R.Bergmanis, A.Latkovskis, M.Možvillo, M.Šteins, Z.Tretjaka, A.Zakatistovs); pret – 0; atturas – 0. Likumprojekta steidzamība vienbalsīgi atbalstīta.*

J.Rancāns aicina atbalstīt R.Bergmaņa kandidatūru ziņošanai par likumprojektu.

*Komisijas deputātiem nav iebildumu.*

J.Rancāns aicina noteikt priekšlikumu iesniegšanas termiņu otrajam lasījumam.

*Komisija vienojas par priekšlikumu iesniegšanas termiņu – 13. jūnijs plkst. 14.00.*

**LĒMUMS:**

- atbalstīt komisijas sagatavoto likumprojektu “Grozījumi Nacionālo bruņoto spēku likumā” un virzīt to izskatīšanai Saeimā;

- lūgt iekļaut likumprojekta izskatīšanu Saeimas 9. jūnija sēdes darba kārtībā;

- lūgt Saeimu noteikt likumprojektam steidzamības statusu;

**-** lūgt Saeimu izskatīt likumprojektu pirmajā lasījumā bez atkārtotas izskatīšanas komisijā;

**-** noteikt priekšlikumu iesniegšanas termiņu 2. lasījumam – 13. jūnijs plkst. 14.00;

**-** noteikt deputātu R.Bergmani par ziņotāju Saeimas sēdē par šo likumprojektu.

J.Rancāns pateicas visiem par darbu un slēdz sēdi.

Sēde pabeigta plkst. 11.17.

Komisijas priekšsēdētājs J.Rancāns

Komisijas sekretārs E. Šnore

Protokolētāja I.Silabriede